Maġenb il-bajja ġeblija fuq għolja taħt is-sema kaħli tinsab dar kollha sbuħija. Dar ta' karattru li rat bosta familji u avvenimenti, iżda issa tinsab tgħix fiha n-nanna Ċett. Fuq għolja, maġenb il-baħar, imwarrba mid-djar l-oħrajn tinsab id-dar tan-nanna Ċett. Hija dar kbira u ta' karattru. Minn meta tilmaħha tara li hija kemxejn antika iżda tagħtik dak l-effett ta' kumdità. Hija mdawra b'bosta siġar li minn meta miet in-nannu Joe riedu jkampaw waħedhom. Id-dar fiha tliet sulari u l-faċċata hija miksija twieqi. Meta tiftaħ il-bieb ta' lewn kannella tilqgħak riħa t'ikel, minħabba li n-nanna tagħmel nofs il-ġurnata ssajjar għal dak u għall-ieħor. Fid-dar joqogħdu l-kuġini, xi zijiet u ovvjament in-nanna, iżda dejjem ikollhom lil xi mistieden li b'kumbinazzjoni jaħbat ikun għaddej minn hemm. L-ewwel ma tara huwa s-salott. Il-ħitan huma mimlijin pitturi u f'kull rokna tal-kamra hemm pjanta bħalma hemm f'kull kamra oħra. Hemm televixin enormi fin-nofs tal-kamra mdawwar b'sufan li ilu hemm minn żmien Adam iżda n-nanna qatt ma riedet tbiddlu. Fuq il-lemin hemm bieb li jagħti għall-kċina li fiha dejjem issib xi esperiment ta' riċetta ġdida tan-nanna. Jekk timxi erba' passi lura ssib ruħek fil-kuritur li taħsbu infinit. Fit-tarf tal-kuritur hemm il-garigor tant famuż li n-nanna dejjem trid issemmih meta xi ħadd jidħol fid-dar. Dan hu magħmul minn irħam fin u jibqa' tiela' sat-tielet sular, allavolja n-nanna saret tuża l-lift li hemm maġenbu. Wara li titla' l-ewwel ħamsin tarġa ssib ruħek maġenb tieqa enormi fit-tieni sular. Din it-tieqa turik biċ-ċar kemm hi fl-għoli din id-dar għax minnha tara l-baħar li jsebbaħ tant il-veduta li tinsab tefgħa ta' ġebla 'l bogħod. Wara li tagħmel xi ħames minuti tammira x-xena tinduna li hemm bosta kmamar fuq ix-xellug tiegħek. Dawn il-kmamar huma taz-zijiet u tal-kuġini. Fost dawn il-kmamar hemm il-kamra tan-nanna Ċett. Hija kamra sempliċi u pulita. Għandha sodda fin-nofs u żewġ gwardarobbi maġenbha. Għandha wkoll kaxxa ddedikata għad-diversi ġojjelli li akkumulat bħala tifkiriet tar-rigali li qalgħet matul is-snin. Wara xi ħamsin tarġa oħra ssib ruħek fit-tielet sular. Wara li miet in-nannu Joe, in-nanna kienet użat it-tielet sular, li minn dejjem kien vojt, u ddedikatu għalih billi żergħat xi xtieli favoriti tiegħu u kuljum titla' tieħu ħsiebhom.
Id-dar tan-nanna – Francesco Pio Theuma 10B